CELEX: 52017PC0659
Language: hu
Date: 2017-11-10
Title: Javaslat A TANÁCS VÉGREHAJTÁSI HATÁROZATA a Lett Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról

EURÓPAI BIZOTTSÁG
            Brüsszel, 2017.11.10.
            COM(2017) 659 final
            2017/0296(NLE)
            Javaslat
            A TANÁCS VÉGREHAJTÁSI HATÁROZATA
            a Lett Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról
            
               
         
         
            
               INDOKOLÁS
            
            
               A közös hozzáadottértékadó-rendszerről szóló, 2006. november 28-i 2006/112/EK irányelv
                  1
                (a továbbiakban: héairányelv) 395. cikkének (1) bekezdése értelmében a Tanács – a Bizottság javaslata alapján – bármelyik tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket alkalmazzon a hozzáadottérték-adó beszedésének egyszerűsítésére vagy egyes adócsalások és -kikerülések megelőzésére.
            
            
               A Bizottságnál 2017. július 3-án iktatott levelében Lettország engedélyt kért arra, hogy tovább alkalmazhassa a héairányelv 287. cikkétől eltérő intézkedést annak érdekében, hogy héamentességet biztosíthasson a meghatározott értékhatárt meg nem haladó éves árbevétellel rendelkező adóalanyoknak. Az előző értékhatár alkalmazásának felülvizsgálatát követően Lettország a mentességi értékhatár 50 000 EUR-ról 40 000 EUR-ra történő csökkentését kéri.
            
            
               A héairányelv 395. cikke (2) bekezdésének megfelelően a Bizottság 2017. szeptember 13-án kelt levelében tájékoztatta a többi tagállamot Lettország kérelméről. A Bizottság 2017. szeptember 14-én kelt levelében értesítette Lettországot arról, hogy birtokában van a kérelem elbírálásához szükséges valamennyi információnak.
            
            
               1.A JAVASLAT HÁTTERE
            
            
               •A javaslat indokai és céljai
            
            
               A héairányelv XII. címének 1. fejezete lehetővé teszi a tagállamok számára, hogy a kisvállalkozásokra vonatkozóan különös szabályozásokat alkalmazzanak, így többek között adómentességet nyújtsanak a bizonyos éves árbevételt el nem érő adóalanyoknak. Az adómentesség maga után vonja, hogy az adóalanynak nem kell hozzáadottérték-adót felszámítania az értékesítéseire, és következésképpen nem is vonhat le előzetesen felszámított hozzáadottérték-adót.
            
            
               A héairányelv 287. cikkének 10. pontja értelmében Lettország azoknak az adóalanyoknak biztosíthat mentességet a hozzáadottérték-adó alól, amelyek éves árbevétele nem haladja meg 17 200 EUR nemzeti valutában kifejezett, Lettország csatlakozása napján érvényes átváltási árfolyamon számított ellenértékét. A 2010/584/EU tanácsi végrehajtási határozat
                  2
                értelmében Lettország felhatalmazást kapott arra, hogy magasabb értékhatárt alkalmazzon, és így azoknak az adóalanyoknak biztosítson héamentességet, amelyek éves árbevétele legfeljebb 50 000 EUR. Ezt az intézkedést meghosszabbította a 2014/796/EU tanácsi végrehajtási határozat
                  3
               , amely 2017. december 31-én hatályát veszti. Lettország kéri az intézkedés 2018. január 1-jével kezdődő meghosszabbítását, és ezzel együtt a mentességi értékhatár 50 000 EUR-ról 40 000 EUR-ra történő csökkentését 
            
            
               A Lettországtól kapott információk alapján a héaküszöb 50 000 EUR-ról 40 000 EUR-ra történő csökkentése körülbelül 650-nel növelné meg a nyilvántartásba vett héaalanyok számát, elsősorban a jogi és könyvelési szolgáltatások ágazatában, a kiskereskedők körében (az autókkal és a motorkerékpárokkal kereskedőket kivéve), valamint a növénytermesztéssel, állattenyésztéssel, vadászattal és kapcsolódó szolgáltatásokkal foglalkozó adóalanyok között.
            
            
               2015-ben a legfeljebb 40 000 EUR éves árbevétellel rendelkező héaalanyok előzetesen felszámított adója általában meghaladta a nemzeti költségvetésbe befizetendő héa összegét, így az e személyektől származó héa beszedése miatt az államra háruló költségek meghaladnák a várhatóan befolyó bevételek összegét.
            
            
               Emellett mivel a Lettországra érvényes jelenlegi, 50 000 EUR-ban meghatározott értékhatár valamivel meghaladja valamennyi referenciaország értékhatárát, és a szomszédos országokhoz viszonyítva különösen magas (Litvániában 45 000 EUR, Észtországban 40 000 EUR az értékhatár), sor került a héaküszöb újraértékelésére. Gondosan mérlegelték egyrészt az adóval kapcsolatos igazgatási és megfelelési költségek csökkentéséből eredő nyereségeket, másrészt a héaküszöb alatti, illetve feletti adózókat érintő eltérő bánásmódból eredő versenytorzulásokat. 
            
            
               Az értékhatárt meg nem haladó éves árbevétellel rendelkező adóalanyoknak továbbra is lehetőségük lesz héanyilvántartásba vetetni magukat.
            
            
               Figyelemmel arra, hogy Lettország felhatalmazással rendelkezett arra, hogy hét éven át mentesítse a héafizetés alól a legfeljebb 50 000 EUR éves árbevétellel rendelkező héaalanyokat, és elvégezte a helyzet újraértékelését, elfogadhatónak tűnik egy alacsonyabb küszöbérték. A Bizottság ezért javasolja, hogy Lettország kapjon engedélyt a kkv-kra vonatkozó mentességi értékhatár 50 000 EUR-ról 40 000 EUR-ra történő csökkentésére 2020. december 31-ig, vagy ha az korábbra esik, akkor az adóalanyok héa alóli mentesítését lehetővé tevő éves árbevételi határértékről szóló irányelv hatálybalépéséig.
            
            
               •Összhang a szabályozási terület jelenlegi rendelkezéseivel
            
            
               Más tagállamok is kaptak már felhatalmazást hasonló eltérések alkalmazására. Belgium
                  4
                25 000 EUR-s, Luxemburg
                  5
                30 000 EUR-s, Lengyelország
                  6
                és Észtország
                  7
                40 000 EUR-s, Litvánia
                  8
                45 000 EUR-s, Szlovénia
                  9
                50 000 EUR-s, Olaszország
                  10
                pedig 65 000 EUR-s értékhatárra kapott felhatalmazást. 
            
            
               A héairányelvtől való eltéréseket minden esetben időbeli korlátokhoz kell kötni, hogy lehetőség legyen hatásaik értékelésére. Mindemellett a héairányelv kisvállalkozásokra vonatkozó különös szabályozást tartalmazó 281–294. cikke jelenleg éppen felülvizsgálat tárgyát képezi. A héára vonatkozó cselekvési tervben
                  11
               , valamint a Bizottság 2017. évi munkaprogramjában
                  12
                bejelentett tervek szerint a Bizottság javaslata 2017 végéig kerül beterjesztésre egy átfogó egyszerűsítési csomag formájában.
            
            
               Ennélfogva javasolt az intézkedést meghosszabbítani 2020. december 31-ig vagy egy olyan irányelv hatálybalépéséig, amely módosítja a héairányelvnek a kisvállalkozásokra vonatkozó különös szabályozást érintő rendelkezéseit. 
            
            
               •Összhang az Unió egyéb szakpolitikáival
            
            
               Az intézkedés összhangban áll az Uniónak a „»Gondolkozz előbb kicsiben!« Európai kisvállalkozói intézkedéscsomag: »Small Business Act«”
                  13
                című bizottsági közleményben rögzített, kisvállalkozásokkal kapcsolatos célkitűzéseivel. Ez a közlemény arra kéri a tagállamokat, hogy a jogszabályok kidolgozása során vegyék figyelembe a kkv-k sajátosságait, és e célból egyszerűsítsék a meglévő szabályozási környezetet.
            
         
         
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               A héairányelv 395. cikke. 
            
            
               •Szubszidiaritás (nem kizárólagos hatáskör esetén) 
            
            
               
                  Tekintettel a héairányelv azon rendelkezésére, amelyre a javaslat épül, a szubszidiaritás elve nem alkalmazható.
               
            
            
               •Arányosság
            
            
               
                  A határozat engedélyt ad egy tagállam számára annak saját kérelme alapján, kötelezettséget tehát nem keletkeztet.
               
            
            
               Tekintettel az eltérés hatályának korlátozott mivoltára, a különös intézkedés arányban áll a kitűzött céllal, vagyis a további kis adóalanyokat, illetve az adóhatóságot érintő egyszerűsítéssel.
            
            
               •A jogi aktus típusának megválasztása
            
            
               Javasolt aktus: tanácsi végrehajtási határozat.
            
            
               A 2006/112/EK tanácsi irányelv 395. cikke értelmében a hozzáadottérték-adóra vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Ezenfelül azért a tanácsi végrehajtási határozat a legmegfelelőbb eszköz, mert az egy-egy tagállamnak is címezhető.
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               A javaslat alapját a Lettország által benyújtott kérelem képezi, és csak ezt a tagállamot érinti.
            
            
               •Szakértői vélemények beszerzése és felhasználása
            
            
               Külső szakértők bevonására nem volt szükség.
            
            
               •Hatásvizsgálat
            
            
               
                  A tanácsi végrehajtási határozatra irányuló javaslat felhatalmazza Lettországot arra, hogy továbbra is héamentességet biztosítson azon adóalanyok számára, amelyek éves árbevétele nem haladja meg a 40 000 EUR-t. Az értékhatárt meg nem haladó árbevétellel rendelkező személyeknek nem kell héanyilvántartásba vetetniük magukat, ezért az intézkedés következményeként csökkenni fognak az adminisztratív terheik, mivel nem kell héanyilvántartásokat vezetniük vagy héabevallást benyújtaniuk. 
               
            
            
               Lettország szerint a 40 000 EUR-ban meghatározott értékhatár nem fog jelentősen kihatni a héabevételek beszedésére. Sőt, a 40 000 és 50 000 EUR közötti éves árbevételű gazdasági szereplők által benyújtott héabevallások elemzése arra utal, hogy a héaügyi nyilvántartásba vételre vonatkozó, 40 000 EUR-s küszöb bevezetése 5,9 millió EUR-val fogja növelni a héabevételek teljes összegét.
            
            
               4.KÖLTSÉGVETÉSI VONZATOK
            
         
         
            
               A javaslatnak nincsenek az uniós költségvetést érintő vonzatai, mert Lettország az 1553/89/EGK, Euratom tanácsi rendelet 6. cikkének megfelelően kompenzációs számítást fog végezni.
            
            
               5.EGYÉB ELEMEK
            
            
               A javaslat hatályvesztésre vonatkozó rendelkezést tartalmaz.
            
            
               2017/0296 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               a Lett Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  14
                és különösen annak 395. cikke (1) bekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)A 2006/112/EK irányelv 287. cikkének 10. pontja értelmében Lettország a hozzáadottérték-adó (héa) alóli mentességet biztosíthat azoknak az adóalanyoknak, amelyek éves árbevétele nem haladja meg 17 200 EUR nemzeti valutában kifejezett, Lettország csatlakozása napján érvényes átváltási árfolyamon számított ellenértékét.
            
            
               (2)A 2010/584/EU tanácsi végrehajtási határozattal
                  15
                Lettország felhatalmazást kapott arra, hogy eltérő intézkedést alkalmazzon, és így 2013. december 31-ig adómentességet biztosítson azon adóalanyoknak, amelyek éves árbevétele nem haladja meg az 50 000 EUR-t. Ezt az intézkedést meghosszabbította a 2014/796/EU tanácsi végrehajtási határozat
                  16
               , amely 2017. december 31-én hatályát veszti.
            
            
               (3)A Bizottságnál 2017. július 3-án iktatott levelében Lettország felhatalmazást kért a 2006/112/EK irányelv 287. cikkének 10. pontjától eltérő intézkedés alkalmazására annak érdekében, hogy a továbbiakban is eltérhessen a 2006/112/EK irányelv 287. cikkének 10. pontjától, valamint kérte a mentesség értékhatárának 40 000 EUR-ra történő csökkentését. A szóban forgó intézkedés révén az említett adóalanyok mentesülnének a 2006/112/EK irányelv XI. címének 2–6. fejezetében rögzített héakötelezettségek egy része vagy összessége alól.
            
            
               (4)A 2006/112/EK irányelv 395. cikke (2) bekezdésének megfelelően a Bizottság 2017. szeptember 13-án kelt levelében tájékoztatta a többi tagállamot Lettország kérelméről. A Bizottság 2017. szeptember 14-én kelt levelében értesítette Lettországot arról, hogy birtokában van a kérelem elbírálásához szükséges valamennyi információnak.
            
            
               (5)Mivel a leszállított értékhatár következtében csökkenni fognak a kisvállalkozások héakötelezettségei és ezáltal az adminisztratív terheik is, Lettországot fel kell hatalmazni az intézkedés meghatározott ideig történő alkalmazására. Továbbra is lehetővé kell tenni, hogy az adóalanyok az általános héaszabályozást válasszák.
            
            
               (6)Mivel a 2006/112/EK irányelv – kisvállalkozásokra vonatkozó különös szabályozást tartalmazó – 281–294. cikkének felülvizsgálata jelenleg zajlik, lehetséges, hogy az eltérés időbeli hatályának lejárta előtt hatályba lép egy, a 2006/112/EK irányelv említett rendelkezéseit módosító irányelv.
            
            
               (7)A Lettország által szolgáltatott információk alapján a csökkentett értékhatár a végső fogyasztói szinten beszedett adóbevétel teljes összegét csak elhanyagolható mértékben fogja befolyásolni.
            
            
               (8)Az eltérés nem érinti az Unió hozzáadottérték-adóból származó saját forrásait, mivel Lettország az 1553/89/EGK, Euratom tanácsi rendelet
                  17
                6. cikkével összhangban kompenzációs számítást fog végezni,
            
         
         
            
               ELFOGADTA EZT A HATÁROZATOT: 
            
            
               1. cikk
            
            
               A 2006/112/EK irányelv 287. cikkének 10. pontjától eltérve a Lett Köztársaság felhatalmazást kap arra, hogy mentesítse a héa alól a legfeljebb 40 000 EUR éves árbevétellel rendelkező adóalanyokat.
            
            
               2. cikk
            
            
               Ez a határozat a róla szóló értesítés napján lép hatályba.
            
            
               Ezt a határozatot 2018. január 1-jétől 2020. december 31-ig vagy – ha az a korábbi időpont – a 2006/112/EK irányelvnek a kisvállalkozásokra vonatkozó különös szabályozást érintő 281–294. cikkét módosító irányelv hatálybalépéséig kell alkalmazni. 
            
            
               3. cikk
            
            
               Ennek a határozatnak a Lett Köztársaság a címzettje. 
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  HL L 347., 2006.12.11., 1. o.
               
               
                  
                     (2)
                  A Tanács 2010/584/EU végrehajtási határozata (2010. szeptember 27.) a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazásának a Lett Köztársaság részére történő engedélyezéséről (HL L 256., 2010.9.30., 29. o.).
               
               
                  
                     (3)
                  A Tanács 2014/796/EU végrehajtási határozata (2014. november 7.) a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazásának a Lett Köztársaság számára történő engedélyezéséről (HL L 330., 2014.11.15., 46. o.). 
               
               
                  
                     (4)
                  A Tanács (EU) 2015/2348 végrehajtási határozata (2015. december 10.) a Belga Királyságnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére történő felhatalmazásáról szóló 2013/53/EU végrehajtási határozat módosításáról (HL L 330., 2015.12.16., 51. o.).
               
               
                  
                     (5)
                  A Tanács (EU) 2017/319 végrehajtási határozata (2017. február 21.) Luxemburgnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére való felhatalmazásáról szóló 2013/677/EU végrehajtási határozat módosításáról (HL L 47., 2017.2.24., 7. o.). 
               
               
                  
                     (6)
                  A Tanács (EU) 2016/2090 végrehajtási határozata (2016. november 21.) a Lengyel Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő intézkedés alkalmazására történő felhatalmazásáról szóló 2009/790/EK határozat módosításáról (HL L 324., 2016.11.30., 7. o.).
               
               
                  
                     (7)
                  A Tanács (EU) 2017/563 végrehajtási határozata (2017. március 21.) az Észt Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról (HL L 80., 2017.3.25., 33. o.).
               
               
                  
                     (8)
                  A Tanács 2014/795/EU végrehajtási határozata (2014. november 7.) a közös hozzáadottértékadó-rendszerről szóló 2006/112/EK irányelv 287. cikkétől eltérő intézkedés alkalmazásának a Litván Köztársaság számára történő engedélyezéséről szóló 2011/335/EU végrehajtási határozat meghosszabbításáról (HL L 330., 2014.11.15., 44. o.).
               
               
                  
                     (9)
                  A Tanács (EU) 2015/2089 végrehajtási határozata (2015. november 10.) a Szlovén Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról szóló 2013/54/EU végrehajtási határozat módosításáról (HL L 302., 2015.11.19., 107. o.).
               
               
                  
                     (10)
                  A Tanács (EU) 2016/1988 végrehajtási határozata (2016. november 8.) az Olasz Köztársaságnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés alkalmazásának folytatására történő felhatalmazásáról szóló 2013/678/EU végrehajtási határozat módosításáról (HL L 306., 2016.11.15., 11. o.).
               
               
                  
                     (11)
                  A Bizottság közleménye az Európai Parlamentnek, a Tanácsnak és az Európai Gazdasági és Szociális Bizottságnak egy, a héára vonatkozó cselekvési tervről. Úton egy egységes uniós héaövezet felé – új döntések szükségeltetnek (Brüsszel, 2016. április 7., COM(2016)148 final).
               
               
                  
                     (12)
                  A Bizottság 2017. évi munkaprogramja: Építsünk olyan Európát, amely védelmet nyújt, eszközöket ad polgárai kezébe és garantálja a biztonságot (Strasbourg, 2016. október 25., COM(2016)710 final).
               
               
                  
                     (13)
                  COM(2008) 394., 2008. június 25.
               
               
                  
                     (14)
                  HL L 347., 2006.12.11., 1. o.
               
               
                  
                     (15)
                  A Tanács 2010/584/EU végrehajtási határozata (2010. szeptember 27.) a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazásának a Lett Köztársaság részére történő engedélyezéséről (HL L 256., 2010.9.30., 29. o.).
               
               
                  
                     (16)
                  A Tanács 2014/796/EU végrehajtási határozata (2014. november 7.) a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazásának a Lett Köztársaság számára történő engedélyezéséről (HL L 330., 2014.11.15., 46. o.).  
               
               
                  
                     (17)
                  A Tanács 1553/89/EGK, Euratom rendelete (1989. május 29.) a hozzáadottérték-adóból származó saját források beszedésének végleges egységes rendszeréről (HL L 155., 1989.6.7., 9. o.).